Республикаса юрнуöдысьяс кутöны син улас сiйö лоöмторсö, мый артмис Сыктывдiн районын олан керка сотчöмкöд йитöдын.

Вячеслав Гайзер тшöктiс аслас вежысьяслы – Виталий Стахановлы да Константин Ромадановлы отсавны йöзлы, кодъяс веськалiсны би улö Выльгорт сиктын пöжар дырйи. Республикаса Юралысь тшöктiс дасьтыны вöзйöмъяс, медым сетны материальнöй отсöг би улö веськалöмаяслы, сы лыдын сетны сьöм да чукöртны медколана паськöм да кöлуй. Вячеслав Гайзер сiдзжö тшöктiс видзöдлыны, кыдзи позьö öдйöджык вöчны документъяс би улö веськалöмаяслы.

Кыдзи висьталiс Коми Республикаса йöзлысь дзоньвидзалун видзан министр В.Бордюг, би улö веськалöмаяс лыдысь ставлы сетöма колана медицина отсöг, сы лыдын психологическöй отсöг. Уна ног доймалöм некымын морт, медъёнасö сотчöминъясöн, куйлöны республиканскöй больничаын. Йöзлöн олöмлы грöзыс абу.

Сыктывдiн районын администрацияса юрнуöдысь Артур Рудольф юöртiс, мый зэв öдйö лои лöсьöдöма Коми республиканскöй агропромышленнöй техникумса öтуволанiнысь 5 судтаын жыръяс, медым овмöдны сэтчö би улö веськалöм семьяясöс. «Сiйöс тöд вылö босьтöмöн, мый тайö öтуволанiныс студентъяслöн да розеткасö арталöма öтиöс быдса жыр вылö, вöлi выльысь нюжöдöма электропроводка. Сiдзжö вöлi вежöма жыръясысь öдзöсъяс. Талун татчö овмöдасны ставнысö, кодлы тайö колö», – вочавидзис А.Рудольф Коми Республикаса Юралысьлöн юалöм вылö, дасьöсь-ö овмöдны йöзöс.

Вячеслав Гайзер шыöдчис Коми Республикаын ВЛМ медшöр веськöдланiнса начальникöс медводдза вежысь дорö корöмöн, видзöдлыны, кыдзи пöжарысь видзчысян службаса уджалысьяс пöжарсö кусöдiсны. «Керкаыс сулалiс пöжарнöй часьтсянь 45 метр ылнаын, и ме кора видзöдлыны, вöлi-ö примитöма став колана мерасö да кутчысьöма-ö став нормативас би кусöдiгöн», – пасйис В.Гайзер.